Αποσκοπεί να θεσπίσει ένα πανευρωπαϊκό σύστημα για τον εντοπισμό και την ειδοποίηση των αρμόδιων αρχών στις χώρες της ΕΕ και στην Ευρωπαϊκή Επιτροπή σχετικά με επιχειρηματίες (π.χ. αγρότες) που παρουσιάζουν ενδεχόμενο αναξιοπιστίας. Καλύπτει τους διαγωνισμούς, τις επιστροφές κατά την εξαγωγή και τις πωλήσεις προϊόντων παρέμβασης σε μειωμένη τιμή, που χρηματοδοτούνται από το Τμήμα Εγγυήσεων του ΕΓΤΠΕ. Οι διαδικασίες εντοπισμού και η ειδοποίηση πρέπει να γίνεται με πρωτοβουλία της χώρας της ΕΕ στην οποία εντοπίζεται ο επιχειρηματίας που παρουσιάζει ενδεχόμενο αναξιοπιστίας. Όταν μια χώρα της ΕΕ δεν καταφέρνει να εκπληρώσει αυτήν την υποχρέωση, η Επιτροπή πρέπει να διασφαλίζει ότι γίνεται ο εντοπισμός και ενεργοποιείται το σύστημα ειδοποίησης. Οι χώρες της ΕΕ μπορούν να λάβουν μέτρα έναντι των επιχειρηματιών. Σε αυτά τα μέτρα περιλαμβάνονται κατά κύριο λόγο τα εξής: ο ενισχυμένος έλεγχος των συναλλαγών που πραγματοποιούνται από τον επιχειρηματία· η αναστολή, μέχρι να προσδιορισθεί τυχόν παρατυπία, της πληρωμής των ποσών για τις τρέχουσες συναλλαγές που πρόκειται να προσδιοριστούν και, ενδεχομένως, της αποδέσμευσης της σχετικής εγγύησης· ο αποκλεισμός τους για μια συγκεκριμένη περίοδο και για συναλλαγές που πρόκειται να προσδιορισθούν. Αυτά τα μέτρα πρέπει να συμμορφώνονται με τις παρακάτω αρχές, σύμφωνα με την εθνική νομοθεσία της χώρας της ΕΕ: προηγούμενη ακρόαση και δικαίωμα ένστασης του ενδιαφερόμενου επιχειρηματία· αναλογικότητα μεταξύ της διαπραχθείσας ή εικαζόμενης παρατυπίας και των μέτρων που εφαρμόζονται· αποφυγή διακρίσεων μεταξύ των επιχειρηματιών. Οι χώρες της ΕΕ και η Επιτροπή πρέπει να λαμβάνουν όλες τις απαραίτητες προφυλάξεις για να διασφαλίσουν ότι οι πληροφορίες που ανταλλάσσουν βάσει αυτού του κανονισμού παραμένουν εμπιστευτικές. Ο εν λόγω κανονισμός συμπληρώνει τους ειδικούς κανόνες στο πλαίσιο της κοινής γεωργικής πολιτικής.